DA Den Europæiske Unions Tidende C 159/32

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2018/C 159/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»CIOCCOLATO DI MODICA«

EU-nr.: PGI-IT-02314 — 12.6.2017

BOB ( ) BGB ( X )

1. Betegnelse

»Cioccolato di Modica«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 2.2. Chokolade og afledte produkter

3.2. Beskrivelse af produktet med betegnelsen i punkt 1

Betegnelsen »Cioccolato di Modica« betegner alene det produkt, der frembringes ved forarbejdning af bitter kakaomasse med sukker.

Når »Cioccolato di Modica« overgår til forbrug, har den følgende egenskaber:

— Fysiske egenskaber Form: rektangulært parallelepipedum med sider, der skråner indad og danner en pyramidestub Vægt: under 100 gram Chokolademasse: brun farve med tydelig kornethed på grund af sukkerkrystallerne i produktet. Eventuelt synligt udslag af kakaosmør på overfladen.

— Organoleptiske egenskaber Smag: sød med en bitter note. Kornet eller sandet fornemmelse. Smelter godt i munden og har en knasende tekstur.

— Kemiske egenskaber Minimumsindhold af kakaotørstof: mindst 50 % Minimumsindhold af kakaosmør: mindst 25 % Vandindhold: højst 2,5 %. »Cioccolato di Modica« kan suppleres ved at tilsætte en eller flere valgfrie ingredienser som nævnt i punkt 3.3 nedenfor.

3.3. Foder (kun for produkter af animalsk oprindelse) og råvarer (kun for forarbejdede produkter)

»Cioccolato di Modica« indebærer brug af følgende ingredienser som en procentdel af produktets samlede vægt.

Obligatoriske:

— Bitter kakaomasse: 50-99 %

— Sukker, herunder raffineret rørsukker eller rårørsukker: 50-1 %.

Valgfrie:

— Krydderi: kanel (mindst 0,02 %), vanilje (mindst 0,02 %), chili (mindst 0,02 %), muskatnød (mindst 0,01 %)

— Naturligt aromastof: citrusfrugt (mindst 0,02 %), vild fennikel (mindst 0,02 %), jasmin (mindst 0,01 %), ingefær (mindst 0,02 %)

— Frugt, herunder tørret eller dehydreret: citrusfrugt (mindst 2 %), pistacie (mindst 5 %), hasselnød (mindst 5 %), mandel (mindst 5 %)

— Salt: mindst 0,02 %.

Ud over de ovennævnte ingredienser er det efter producentens skøn også tilladt at bruge andre krydderier (mindst 0,02 %), naturlige aromastoffer (0,02 %) og frugt, herunder tørret eller dehydreret (mindst 2 %).

Forbudt:

— Farvestoffer, konserveringsmidler, emulgatorer, vegetabilsk fedt, vanillin og mælk.

3.4. Specifikke etaper af produktionen, som skal finde sted i det afgrænsede geografiske område

Alle trin i produktionen af »Cioccolato di Modica«, fra forarbejdning af den bitre kakaomasse til færdigt produkt, finder sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

»Cioccolato di Modica« markedsføres emballeret enkeltvis eller i pakker med flere.

Emballering skal finde sted inden for højst 12 timer efter nedkøling og finde sted i produktionsanlæg eller i lokaler i tilknytning hertil. Dette gør det muligt at undgå forurening med bakterier eller optagelse af fremmede lugte, som ville ødelægge produktets organoleptiske profil, og sikrer, at chokoladen ikke optager fugt fra det omgivende miljø, hvilket ville indebære en risiko for, at der dannes mug under opbevaringen, og at den karakteristiske brune farve på produktets overflade forsvinder.

3.6. Særlige regler for mærkning af det produkt, som betegnelsen henviser til

Emballagen skal være mærket med »Cioccolato di Modica« og Den Europæiske Unions BGB-symbol. Følgende oplysninger er også obligatoriske:

— navn, firmanavn og adresse på produktions- og pakkevirksomheden

— produktets logo, som altid skal anvendes sammen med den beskyttede geografiske betegnelse.

Ordene »Indicazione Geografica Protetta« (»Beskyttet geografisk betegnelse«) og initialforkortelsen IGP (BGB) er fakultative.

Også oprindelseslandet for den kakao, som den bitre kakaomasse er fremstillet af, kan nævnes på etiketten.

Produktets logo:

4. Kort angivelse af det geografiske områdes afgrænsning

Produktionsområdet for »Cioccolato di Modica« omfatter hele det område, der administrativt udgøres af kommunen Modica i provinsen Ragusa.

5. Tilknytning til det geografiske område

»Cioccolato di Modica« har sin oprindelse i byen af samme navn, og med tiden har chokoladen opnået sit strålende omdømme for såvel sine særlige egenskaber som produktionsprocessens specifikke karakter.

»Cioccolato di Modica« har organoleptiske egenskaber, som er resultatet af en proces, hvor der hverken indgår tilsætning af kakaosmør eller andre vegetabilske fedtstoffer eller anvendes conchering, dvs. den proces, hvor chokolademassen blandes og opvarmes ved høje temperaturer i meget lang tid for at gøre den lind og finmales til en så høj grad af finhed, at de små kakaopartikler ikke kan fornemmes med tungen.

Det forhold, at der ved fremstillingen af »Cioccolato di Modica« ikke foregår conchering, og at den temperatur, hvorved ingredienserne forarbejdes, nøje kontrolleres, hindrer sukkerkrystallerne i at blive opløst og giver produktet dets karakteristiske kornethed, som kan mærkes mod ganen. Dette træk gør »Cioccolato di Modica« let at skelne fra andre typer chokolade på markedet.

I mange publikationer og nationale og udenlandske artikler i pressen har man lovprist dette særpræg, der kendetegner »Cioccolato di Modica«. I en artikel i tidsskriftet Panorama (31. oktober 1996, s. 258) beskrives »Cioccolato di Modica« således: »Når chokoladebaren knækkes, er sukkerkrystallerne klart synlige. Chokoladen har da heller ikke været flydende som ved traditionel fremstilling«. Bogen Le denominazioni comunali: opportunità di sviluppo territoriale indeholder en artikel, som en avis offentliggjorde i sin onlineudgave, og hvori fremstillingen af »Cioccolato di Modica« beskrives således: »Det enestående ved fremstillingen er, at kakaomassen forarbejdes råt og aldrig når flydende tilstand. Derfor opløses sukkerkrystallerne aldrig. Denne chokolades smag anses for enestående, fordi både chokoladens og sukkerets smag kommer frem« (Le denominazioni comunali: opportunità di sviluppo territoriale, Milano, Giuffrè, 2005, s. 241-253). En artikel offentliggjort i tidsskriftet »The Times« (5. november 2011, s. 20) fastslog: »Chokolade fra Modica er mørk, ikke mælkeagtig og har en smuldrende tekstur frem for en smeltende … og er fremstillet efter en århundredgammel opskrift«. I artiklen »Modica, barocca e granulosa« (offentliggjort i tidsskriftet Italo — I viaggi del gusto, december 2014, s. 107) fortælles det: »Sukkerkrystallerne, som ikke smelter og i stedet forbliver knasende, er et af de mest elskede træk ved dette karakteristiske produkt, chokoladen, fra den sicilianske by«. Artiklen »Nasce a Modica il museo storico del cioccolato«, offentliggjort i tidsskriftet Emotions (12. juli 2014, s. 93) omtaler »Cioccolato di Modica« som »enestående i kraft af den særlige koldbearbejdning, som giver den den kornede tekstur og den knasende karakter, som har fået madelskere over hele verden til at overgive sig«.

For ganske nylig er de berømte karakteristiske træk ved »Cioccolato di Modica« blevet bevidnet i bogen Die Insel der Dolci af Hanns-Josef Ortheil, tysk bog- og manuskriptforfatter og cand.mag. i tysk, som besøgte Modica: »Jeg får et helt chok, da jeg smager Cioccolato di Modica, fordi det kommer bag på mig, at jeg kan smage sukkerkrystaller på tungen, som en hvirvelvind af korn, der glider rundt på tungen«.

Den særlige fremstillingsmetode for »Cioccolato di Modica«, dens karakteristiske sensoriske profil og dens kornede tekstur har også været genstand for videnskabelige undersøgelser. Følgende kan nævnes: »Microstructural Characterization of Multiphase Chocolate Using X-Ray Microtomography«, offentliggjort i Journal of Food Science (Vol. 75, Nr. 7, 2010, s. E469-E476). »Sensory profile of a speciality Sicilian chocolate«, offentliggjort i Italian Journal of Food Science (Vol. XXIII, Nr. 1-2011).

Fremstilling af »Cioccolato di Modica« kræver en del behændighed og specifikke færdigheder, som indebærer brug af kyndigt personale med ekspertise i opmåling af ingredienser, kontrol med de temperaturer, hvorved chokolademassen forarbejdes, sammensætningen af ingredienser og udførelse af formningsprocesserne.

Betydningen af »Cioccolato di Modica« i det geografiske område skal ses i lyset af ikke blot tilstedeværelsen af en lokal industri omkring fremstillingen af chokoladen, men også tilpasningen af de maskiner, der bruges i fremstillingen, hvilket er et klart bevis på det stærke og varige bånd mellem produktet og den lokale økonomi.

Produktionen af »Cioccolato di Modica« har altid givet lokalbefolkningen en vigtig mulighed for at få arbejde, og det har hidtil været en betydelig økonomisk aktivitet og en af de vigtigste kilder til beskæftigelse i den sicilianske kommune Modica. Gennem de sidste 30 år har opblomstringen af en række små firmaer skabt et veritabelt »Cioccolato di Modica-distrikt«, som er kendetegnet ved den særlige foretagsomhed hos de erhvervsdrivende, hvoraf nogle har etableret større eksportaktiviteter. Gennem årene har dette træk ved produktionen gjort det muligt at udvikle og vedligeholde viden og færdigheder, som går i arv fra generation til generation og ikke kan findes andre steder.

Henvisning til offentliggørelsen af varespecifikationen

(artikel 6, stk. 1, andet afsnit, i gennemførelsesforordning (EU) nr. 668/2014)

Dette ministerium har indledt den nationale indsigelsesprocedure ved at offentliggøre ansøgningen om registrering af den beskyttede geografiske betegnelse »Cioccolato di Modica« i Gazzetta Ufficiale della Repubblica Italiana (det italienske statstidende) nr. 103 af 5. maj 2017.

Den konsoliderede udgave af varespecifikationen kan ses på webstedet:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for politik for landbrug og skovbrug (www.politicheagricole.it), klikke på menuen »Qualità«, herefter på »Prodotti DOP, IGP e STG« (til venstre på skærmen), og endelig på »Disciplinari di Produzione all'esame dell'UE«.

(1) EUT L 343 af 14.12.2012, s. 1.